Speaker sterk gekant teen reisverbodNosiviwe Mapisa-Nqakula (Argieffoto: GCIS) Die speaker van die nasionale vergadering, Nosiviwe Mapisa-Nqakula, het haar sterk uitgespreek teen die reisverbod wat op sekere Afrikalande, insluitend Suid-Afrika, ingestel is in die lig van die nuwe Covid-19-variant. Die Omikron-variant is vroeër vandeesweek deur Suid-Afrikaanse wetenskaplikes geïdentifiseer. Die nuus het paniek wêreldwyd veroorsaak en vlugte na en van betrokke land is opgeskort. Mapisa-Nqakula het haar Saterdagaand by die sewende Brics- parlementêre forum in Madrid, Spanje, uitgespreek teen die reisbeperkings. Sy lei ŉ afvaardiging van ses lede van die Suid-Afrikaanse parlement. Volgens haar is die reisverbod ingestel sonder enige wetenskaplike bewyse. Sy beskou dit as ŉ straf vir wêreldklas wetenskaplikes en verantwoordelike wêreldwye burgerskap asook deursigtigheid. Sy ondersteun die Suid-Afrikaanse regering se mening dat, as ŉ verantwoordelike wêreldburger, het die land ŉ plig om enige nuwe variante by die internasionale gemeenskap aan te meld. Dit is sonder versuim gedoen. Ander lede van die Suid-Afrikaanse parlement wat Mapisa-Nqakula vergesel het, sluit in die EFF se hoofsweep Floyd Shivambu, ANC-LP Judith Tshabalala, adjunkvoorsitter van die nasionale raad van provinsies Sylvia Lucas en voorsitter vir internasionale betrekkinge Madala Ntombela. Shivambu het op sy beurt gewaarsku teen die agenda van sekere lande om die eenheid van Brics te ondermyn. Brics bestaan uit Brasilië, Rusland, Indië, Volksrepubliek China en die Republiek van Suid-Afrika. Dit is op die been gebring om kontakte op leierskapsvlak te versterk.